**Rimi Rīgas maratonā krīt rekordi**

Informācija medijiem

Rīga, 2024. gada 19. maijā

**Dalībai Rimi Rīgas maratonā nedēļas nogalē reģistrējās 33 003 skrējēji no 104 valstīm, Rīgas ielās dodot iespēju izskrieties rekordlielam dalībnieku skaitam pēc pandēmijas. Organizatori atzinīgi vērtē ārvalstu maratontūristu skaita izaugsmi – skrējieniem Rīgā šogad reģistrējās par 60 % vairāk ārvalstnieku nekā pērn, pasākumam kvalificējoties dižpasākuma statusam.**

**Jauns trases rekords dāmām pusmaratonā tika uzstādīts kenijietes Džūdijas Dželagatas Kembojas (*Judy Jelagat Kemboi*) izpildījumā, par 12 sekundēm labojot tautietes, olimpiskās čempiones maratonā Peresas Jepčirčiras pērn Pasaules čempionātā Rīgā uzstādīto rezultātu. Atzīstamus rezultātus uzrādīja arī vadošie Latvijas, Baltijas un Skandināvijas skrējēji visās Rimi Rīgas maratona distancēs.**

**Baltijas lielākie skriešanas svētki kopumā norisinājās bez starpgadījumiem.**

**Maratonā Dmitrijs Serjogins un Anita Siliņa finišē 2. vietā**

Spraiga cīņa norisinājās maratona distancē, kur trases pēdējā kilometrā Gruzijas skrējējs **Daviti Karcišvili** (Daviti Kharzishvili) apdzina Latvijas rekordistu pusmaratonā **Dmitriju Serjoginu** un izcīnīja 1. vietu ar rezultātu 2:21:46. Serjogins finišēja 29 sekundes vēlāk (2:22:15), vienlaicīgi arī kļūstot par Latvijas čempionu. 3. vietā finišēja **Renārs Roze** ar rezultātu 2:27:14. Uz Latvijas čempionāta maratonā goda pjedestāla 3. pakāpiena kāpa **Aleksandrs Raščevskis**, kurš finišēja divās stundās, 32 minūtēs un 23 sekundēs.

Dāmu konkurencē pārliecinoši uzvarēja somiete **Jāna Strandvalla** (Jaana Strandvall), kura par līderi kļuva jau no distances pirmajiem metriem, finišējot 2:55:08. Otrajā vietā ar rezultātu 3:00:22 ierindojās titulētā Latvijas garo distanču skrējēja **Anita Siliņa,** pagājušā gada bronzu iemainot pret zelta medaļu un Latvijas čempiones titulu maratonā.Trešo vietu maratonā izcīnīja **Anna Kļučņika** ar rezultātu 3:04:06, attiecīgi Latvijas čempionātā, gluži kā pērn, izcīnot otro vietu. Bet uz Latvijas čempionāta trešās vietas pjedestāla pirmo reizi kāpa **Monta Rēriha**. Viņas rezultāts – 3:14:47.

**10 kilometros triumfē igaunis un ukrainiete**

10 kilometru distancē uzvaras laurus plūca olimpietis un Igaunijas rekordists šajā distancē igaunis **Tīdreks Nurme** (Tiidrek Nurme), finišējot 30 minūtēs un 28 sekundēs. 10 sekundes vēlāk (30:38) finiša līniju šķērsoja zviedrs **Oto Kingstedts** (Otto Kingstedt), bet 30 minūtēs un 41 sekundē 3. vietu izcīnīja **Jūliuss Murijuki Vahome** (Julius Muriuki Wahome) no Kenijas.

Dāmu konkurencē pārliecinoši sevi pierādīja vairākkārtējā valsts čempione ukrainiete **Natālija Semenoviča** (Nataliia Semenovych), kura finiša līniju šķērsoja 35 minūtēs un 59 sekundēs, aiz sevis ar lielu atrāvienu - trīs minūtes un četras sekundes – atstājot Latvieti **Kitiju Valteri** (39:03), savukārt trešajā vietā 40 minūtēs un 29 sekundēs finišēja **Līga Krūmiņa**.

**5 kilometros pārliecinoši uzvar Agate Caune un zviedrs Dāvids Nilsons**

1. vietu 5 kilometros ieguva zviedrs **Dāvids Nilsons** (David Nilsson), ar atrāvienu finišējot 14 minūtēs un 47 sekundēs, pēc viņa finišā 15 minūtēs un 31 sekundē ieskrēja latvieši **Kristers Kudlis**, kurš dienu iepriekš Rimi Rīgas maratonā kļuva par DPD jūdzes čempionu, un Salvis Gruševs ar finiša laiku 15 minūtes un 41 sekunde.

Arī šogad 5 kilometros nepārspēta palika Latvijas gada sportiste **Agate Caune**, kura pārliecinoši izcīnīja uzvaru 16 minūtēs un 6 sekundēs. Divas minūtes un 4 sekundes vēlāk (18:10) 2. vietā finišēja titulētā garo distanču skrējēja **Jeļena Prokopčuka**, kura 5km distancē startēja kopā ar dēlu, un vēl pēc 6 sekundēm (18:16) **Alise Petrova**, izcīnot 3. vietu.

**Jūdzē uzvar Kristers Kudlis un Līga Velvere**

Par Latvijas čempionu jūdzes distancē kļuva **Kristers Kudlis**, uzrādot Latvijas sportistu otro visu laiku labāko rezultātu vēsturē – 04:13.95, bet dāmu konkurencē par Latvijas čempioni kļuva olimpiete **Līga Velvere** ar rezultātu 04:54.06.

Visu distanču rezultāti atrodami Rimi Rīgas maratona mājaslapā sadaļā [Rezultāti](https://rimirigamarathon.com/lv/rezultati/), kur dalībnieki var iepazīt detalizētu statistiku par savu skrējienu. Lūdzam ņemt vērā, ka šie ir sākotnējie rezultāti, oficiālajos rezultātos vietu sadalījums var mainīties. Foto no pasākuma meklējiet sportfoto.com, ievadot dalībnieka numuru.

**Skrējiens karstos apstākļos neliedz sasniegt rekordus**

Šogad Rimi Rīgas maratons noritēja karstos laikapstākļos, gaisa temperatūrai sasniedzot pat 26 grādus. Maratona organizatori jau laicīgi aicināja katram dalībniekam izvērtēt savas spējas piedalīties skrējienā, skrienot mierīgi un klausot savām sajūtām, nepārdzīvojot, ja nākas no skrējiena izstāties.

Rimi Rīgas maratona trasēs atradās astoņi ūdens laistīšanas punkti, maratona skrējēji tiem paskrēja garām 18 reizes, pusmaratona dalībnieki – deviņas reizes, bet 10 kilometru dalībnieki sava skrējiena laikā varēja veldzēties trīs reizes. Tāpat 11.novembra krastmalā skrējējus atveldzēja Jaunpils brīvprātīgie ugunsdzēsēji.

Šā gada Rimi Rīgas maratona laikā pēc Neatliekamās medicīniskās palīdzības dienesta datiem stacionārā no trases nogādāti 20 dalībnieki - tieši šāds stacionāros nogādāto skaits bija arī 2015. un 2019. gadā. Mediķi ziņo, ka galvenokārt nogādāšanas iemesls bijuši veselības traucējumi, kas radušies karstuma un pārpūles ietekmē. Pie mediķiem pacienti vērsušies arī ar sīkām brūcēm, piemēram, tulznām vai nobrāztiem ceļiem.

**Ar medaļām uz “Spici”**

Lai gan Baltijas lielākie skriešanas svētki jau beigušies, visu nākamo nedēļu līdz 26. maijam t/c “Spice” norisināsies medaļu nedēļa. Tajā ar savu finiša medaļu visi dalībnieki varēs tikt pie patīkamām atlaidēm dažādos “Spices” veikalos, lai sagatavotos aktīvai vasaras sezonai. Piedāvājumus iespējams atrast maratona oficiālajā mājaslapā.

**Organizatori izsaka lielu pateicību visiem dalībniekiem, rīdziniekiem, Rīgas viesiem, līdzjutējiem un faniem, Rimi Rīgas maratona sponsoriem un atbalstītājiem, dienestiem, pasākuma vadītājiem, plašajai palīgu komandai un ikvienam organizēšanā iesaistītajam par fantastiski un sirsnīgi pavadītiem skriešanas svētkiem karstos un izaicinošos laikapstākļos.**

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Par Rimi Rīgas maratonu:**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2024. gadā Rimi Rīgas maratons norisināsies 18.-19. maijā, kad pasākuma ietvaros būs iespējams izskrieties maratona, pusmaratona, 10km, 5km, DPD jūdzes (1609m) un Olimpiskās bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 60 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike,* Latvijas Olimpiskā komiteja*.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, Mēness aptieka, Science in Sport, Vizulo, Klotiņi & Serģis*, LSFP, LVS, *VSK Noskrien, Rīgas meži* un citi. Mediju partneri – *LTV*, *LSM*.